दक्ष जनशक्ति उत्पादन गर्दै
औद्योगिक नगरीको रूपमा परिचित विराटनगर विस्तारै उत्कृष्ट शैक्षिक गन्तव्यका रूपमा अघि बढेको छ  ।  दक्ष जनशक्ति उत्पादनबाट नै मुलुक समृद्धिको दिशामा अघि बढ्ने निश्चित छ  ।
औद्योगिक नगरीको रूपमा परिचित विराटनगर विस्तारै उत्कृष्ट शैक्षिक गन्तव्यका रूपमा अघि बढेको छ  । दक्ष जनशक्ति उत्पादनबाट नै मुलुक समृद्धिको दिशामा अघि बढ्ने निश्चित छ  ।त्यही दक्षता वृद्धिका लागि विराटनगरले आफूलाई अब्बल साबित गर्दै आएको छ ।गुणस्तरका लागि पर्याप्त भौतिक पूर्वाधार हुन आवश्यक छ । सुविधाजनक कक्षाकोठा, प्रयोगशाला, पुस्तकालय, शौचालय, खानेपानी, खेल मैदान, चमेनागृह, छात्रवास, यातायातका साधन, नियमित विद्युत् जस्ता आवश्यक पूर्वाधार विराटनगरका शैक्षिक संस्थामा पर्याप्त छन् ।गुणस्तरीयताका लागि योग्यता पुगेका, तालिम प्राप्त अनुभवी शिक्षक, बालमनोविज्ञानमा आधारित शिक्षण, गुणस्तरीय पठनपाठन, आवश्यक अतिरिक्त र सहक्रियाकलाप, नियमित मूल्यांकन, अनुभवी कर्मचारी आदिको व्यवस्थाबाट यहाँको शैक्षिक कार्यक्रम अब्बल देखिएको हो । गुणस्तरीयता नाप्चे आधारमा परीक्षाको परिणामलाई पनि लिनुपर्ने हुन्छ । देशभित्रका मात्र नभई बाहिरका विश्वविद्यालयमा समेत उत्कृष्ट नतिजा ल्याएका कतिपय विद्यार्थी यहाँका उत्पादन छन् । हार्वर्ड, अक्सफोर्डजस्ता विश्वविद्यालयमा यहाँबाट उत्पादित कतिपय विद्यार्थीले छात्रवृत्ति पाएका छन् ।‘न्यून सामाजिक प्रदूषण’ का कारणले यहाँ विद्यार्थीहरू बिग्रने वातावरण छैन । खुला प्रदूषणमुक्त वातावरणले यहाँ पढ्ने विद्यार्थीहरूले सकारात्मक परिणाम ल्याउने गरेका छन् । पूर्वका विभिन्न स्थानबाट विराटनगरको सहज पहुँचले पनि यसलाई शैक्षिक गन्तव्य बनाइरहेको छ । एसईईपछि विज्ञान र व्यवस्थापनको कक्षा ११ र १२ को उत्कृष्ट पठनपाठनबाट बोर्ड फर्स्ट र सेकेन्ड ल्याउन यहाँका विद्यार्थी सफल भएका छन् । ११ र १२ को उत्कृष्ट पढाइका कारण चिकित्सक, इन्जिनियर, कृषि विज्ञानका स्नातक तहको प्रवेश परीक्षामा यहाँका विद्यार्थी धेरै पटक प्रथम, दोस्रो र तेस्रो भइसकेका छन् । धेरै संख्यामा विद्यार्थीले स्नातक तहमा छात्रवृत्ति पाउन सफल भएका छन् । कक्षा १२ पछि विज्ञान, व्यवस्थापन, चिकित्सा, इन्जिनियरिङ आइटी, खाद्य प्रविधि, होटल म्यानेजमेन्ट जस्ता सबै विधामा स्नातक र धेरैमा स्नातकोत्तर तहको पढाइले यसलाई शैक्षिक केन्द्र बनाएको छ ।(लेखक अरनिको उच्च मावि, विराटनगरका प्रिन्सिपल हुन् ।)